Toukokuu (San Gimignano)
Tuon toukokuuksi monta sironilkkaa
 hepoa teille, herkkää ohjaella,
 ja tiukukellot kirkkaat jokaisella
 ne suitsissa ja rinnuksissa kilkkaa.

 Ja viirit, kirjoloimet välkkää, vilkkaa,
 värikkäät silkit silmän ihastella
 ja kilvet kilpataiston tanterella:
 maa hohtaa kukkaa, ruusua vain silkkaa.

 Ja peitset taittuu iskust’ innokkaasta,
 ja sataa parvekkeilta, ikkunoista
 vain seppeleet, oranssit sinne maasta.

 Ja sulhot, neidot poskiin toinen toista
 ja suulle suutelee ja muust’ ei haasta
 kuin lemmestä, sen iloist’ ihanoista.

Folgóre da San Gimignano
Otto Manninen
Runot